Üks kasvab üles otse aadlikest mängu- ja kooliseltsilistega, oman­dades neilt palju oma käitumises, tundes ennast nende võrdsena ja võimelisena nägema ka nende isiklikke-inimlikke vigu ja voorusi, aga ka teine tunneb sama vahenditult mõisa elu, ning kui ta hiljem ajaloolis-ühiskondlikult teritet pilguga kujutab talupoja ja mõisniku konflikte, siis oskab ta küllalt näha ka vastaspoolt inimlikult lähedalt. Mõlemad on hiljem mõisaõuest välja lennanud kõigi  kosmopoliitsete tuulte kätte, mõlemad on osanud suurt joont pidada isegi kitsais oludes, mõlemais on tugevat eluhuvi, mõlemaid iseloomustab valvas vitaliteet, aga ka teatud härrasmehelikkuse tahe. Sarnasussugemeid võiks soovi korral leida isegi mõlema hilisemast stiilist, mille põhikoolitus on saadud Saksast ja mille paindlikumaks tegemisest, isegi keeleuuenduse abil, on mõlemad teadlikult huvitet olnud.